કૉલેજમાં મુખ્ય વિષય તરીકે ગુજરાતી ભાષા પસંદ કરવામાં ફાધર ઈસુદાસનો પ્રભાવ હતો. પ્રથમ વર્ષે હું અને મારા જેવા બ્રધરો ફાધર ઈસુદાસ સાથે પ્રેમલ જ્યોતિમાં રહીને ભણતા હતા. પછી એક વર્ષ અમે કૉલેજ હૉસ્ટેલ અને બહાર રાજહંસ સોસાયટીમાં ભાડાના મકાનમાં રહીને કૉલેજમાં જતા હતા. પછી કૉલેજમાં ભણતા મારા જેવા બધા બ્રધરો માટે જૂન ૧૯૭૦માં શેફાલી એપાર્ટમેન્ટના ત્રીજા માળના જોડાજોડ બે ફ્લેટમાં રહેવાની સગવડભરી વ્યવસ્થા થઈ. ત્યાં ફાધર ઈસુદાસ ક્વેલી અમારા ઉપરી હતા. ઉપરી કરતાં ફાધર ઈસુદાસ અમારા મોટા ભાઈ તરીકે અમારી સાથે રહેતા હતા.